tartuNLP/wikipedia-smugri-20251201 huggingface dataset:
Ilkka Salmi

Ilkka Tapani Salmi (s. 20. joulukuuta 1968 Turku) on suomalainen juristi ja virkamies, joka toimii Euroopan unionin terrorismintorjunnan koordinaattorina. Aikaisemmin hän on ollut sisäministeriön kansliapäällikkönä 2018–2019, Suojelupoliisin päällikkönä vuosina 2007–2011 sekä erilaisissa turvallisuuteen liittyvissä virkatehtävissä Euroopan unionissa vuosina 2011–2018. Hän palasi lokakuussa 2019 Euroopan komissioon johtajaksi, jonka vastuulla on varautuminen suuronnettomuuksiin ja niiden ehkäisy.
Elämä ja ura.
Salmi on valmistunut Turun yliopistosta oikeustieteen kandidaatiksi 1992; oppiarvon LL.M. hän on saanut Vrije Universiteit Brusselista 1993 ja varatuomarin arvon 1998.
Salmi on toiminut muun muassa sisäasiainministeri Ville Itälän erityisavustajana ja eri tehtävissä eduskunnassa, Euroopan parlamentissa sekä yksityisissä lakiasiantoimistoissa.
Salmi siirtyi Suojelupoliisiin vuonna 2002. Salmi työskenteli viisi vuotta Suojelupoliisissa, viimeksi esikuntayksikön päällikön tehtävissä, ennen siirtymistään sisäministeri Anne Holmlundin erityisavustajaksi. Salmi valittiin 1. marraskuuta 2007 21 hakijan joukosta uudeksi Suojelupoliisin päälliköksi. Lopullisen valinnan teki valtioneuvosto sisäministeri Holmlundin esityksestä.
Keväällä 2011 Salmi siirtyi Euroopan unionin (EU) uuden SitCen-tilannekeskuksen johtajaksi Brysseliin. Määräaikainen tehtävä kesti neljä vuotta. Ollessaan virkavapaalla Suojelupoliisin päällikön tehtävistä Salmi johti kyseistä EU:n tiedusteluvirastoa, jonka nimi vuonna 2012 muutettiin EU INTCENiksi (European Union Intelligence and Situation Centre). Keskuksen tehtäviin kuuluu analysoida EU:n jäsenmaiden tiedustelupalveluiden tuottamaa vakoiluaineistoa sekä muun muassa terrorismin, verkkoturvallisuuden ja konfliktialueiden tarkkailu. Salmen työ INTCENissä loppui vuoden 2015 lopussa. Hänen tilallaan Supon määräaikaisena johtajana toimi Antti Pelttari.
Alkuperäisten tietojen vastaisesti Salmi ei palannutkaan Supon johtoon, sillä hänet nimitettiin Euroopan komission henkilöstöhallinnon ja turvallisuustoiminnan pääosaston alaisen turvallisuusyksikön turvallisuusjohtajan virkaan. Hän aloitti tehtävässä vuoden 2016 alusta.
Salmi nimitettiin maaliskuussa 2018 sisäministeriön kansliapäälliköksi viiden vuoden määräajaksi 1. heinäkuuta 2018 – 30. kesäkuuta 2023. Salmi ehti toimia sisäministeriön kansliapäällikön tehtävässä tuskin kahta vuotta, sillä lokakuussa 2019 hänet nimitettiin Euroopan komissioon johtajaksi, jonka vastuulla on varautuminen suuronnettomuuksiin ja niiden ehkäisy. Toimipaikka on EU:n pelastuspalveluiden ja humanitaarisen avun operaatioiden pääosasto. 
Salmi aloitti Euroopan unionin terrorismintorjunnan koordinaattorina 1. lokakuuta 2021.
Yksityiselämä.
Salmi on naimisissa ja hänellä on kolme poikaa.
Hetagurovo

Hetagurovo (, ) on kylä Etelä-Ossetiassa. Kylä tunnetaan myös nimellä Tsunar (). Se sijaitsee Tskhinvalin länsipuolella, Avnevin ja Tskhinvalin välisen tien varrella. Kylässä on noin 170 taloa ja elokuun alussa 2008 noin 700 asukasta. Kylässä on 900-luvulta oleva, pyhälle Neitsyt Marialle pyhitetty kirkko, joka on yksi Ossetian vanhimpia. Kylä on nimetty osseetin kirjakielen kehittäjä, runoilija Kosta Hetagurovin (1859–1906) mukaan.
Kylään valmistui vuonna 2007 urheiluhalli, jonka Etelä-Ossetian tasavallan presidentti Eduard Kokoity kävi vihkimässä, 9. toukokuuta voitonpäivän juhlallisuuksien yhteydessä.
Etelä-Ossetian sota 2008.
Kylä joutui 6. elokuuta 2008 georgialaisjoukkojen hallitseman Avnevin suunnasta tulleen tykistötulen maaliksi. Kylää tulitettiin mm. 152 mm tykeillä. 20 minuttia ennen tulituksen alkua kylässä olleet Venäjän ja Georgian rauhanturvayksikön georgialaiset tarkkailijat poistuivat paikalta. Etelä-Ossetian sisäministeriön antaman tiedon mukaan kaksi ihmistä kuoli ja 25% kylän taloista vaurioitui tai tuhoutui. 
Myös Neitsyt Marian kirkko joutui tulituksen kohteeksi. Etelä-Ossetian alanialaisen kirkon johtaja, arkkipiispa Gregori ilmoitti haastavansa Georgian Haagin kansainväliseen rikostuomioistuimeen.
Yöllä georgialaisjoukot aloittivat hyökkäyksen Etelä-Ossetian ja sen pääkaupungin Tskhinvalin valtaamiseksi. Myös Hetagurovo vallattiin. 
Televisiopuheessaan 8. elokuuta Georgian presidentti Mikheil Saakašvili ilmoitti Georgian joukkojen "vapauttaneen" Hetagurovon muiden osseettikylien kanssa.
Kylä on sodassa pahiten tuhoutuneita.
Kylä oli 13. elokuuta taas eteläossetialaisten hallussa.
Arthur E. Nikander

Arthur Ewald Nikander (27. heinäkuuta 1881 Helsinki – 13. helmikuuta 1953 Helsinki) oli suomalainen insinööri, rakennuttaja ja tiilitehtailija. Hän sai kauppaneuvoksen arvon 1942.
Nikanderin vanhemmat olivat kauppias Johan Nikander ja Sofia Wilhelmina Långström. Hän pääsi ylioppilaaksi 1902 Helsingin ruotsalaisesta reaalilyseosta. Nikander opiskeli Polyteknillisessä opistossa 1902–1908 ja oli harjoittelijana Pohjois-Amerikassa 1903–1906. Hän suoritti diplomi-insinööritutkinnon Teknillisessä korkeakoulussa vuonna 1910.
Nikander oli rakennusinsinöörinä Helsingin kaupungin rakennuskonttorissa 1910–1919. Vuonna 1919 hän perusti oman rakennusliikkeen Rakennustoimisto Arth. E. Nikander, joka urakoi muun muassa Liittopankin pääkonttorin ja toimi vuoteen 1947 saakka. Nikander rakensi useita huomattavia liiketaloja ja teollisuuslaitoksia Helsinkiin. Nuorena Nikander kunnostautui myös amatööriarkkitehtina. .Vuonna 1937 hän osti Oy Jokelan Tiilitehdas Ab:n osakekannan Helsingin Osakepankilta. Nikanderilla oli myös kalkkitehdas Tvärminnessä. Hän omisti myös Oy Radiator Ab:n, Karjaan Sementtituotetehtaan ja Oy Sörnäs Ab:n. 
Bergstadin kartanonherra.
Vuodesta 1929 hänen hallussaan oli Bergstadin kartano Kirkkonummen Porkkalassa. Sivutiloineen sen pinta-ala oli noin 800 ha. Kun Porkkalanniemi vuokrattiin Neuvostoliitolle, Nikander menetti kartanon. Niinpä hän ryhtyi suunnittelemaan Jokelan maatilan rakennuskannan uusimista. Uusiminen jäi, kun hän osti Sipoosta 1950 Söderkullan kartanon, jonka mailla sijaitsi myös tiilitehdas. Nikanderit eivät kuitenkaan muuttaneet asumaan Jokelaan. Nikander testamenttasi kartanon vapaamuurareille.
Kilpapurjehtija ja HSS:n kommodori.
Nikander oli innokas ratsastaja ja kilpapurjehtija. Hän toimi 1933–1937 Helsingfors Segelsällskapetin (HSS) kommodorina. Hänen purjehdusuransa kesti yli 50 vuotta, ja hän omisti yhteensä 39 kilpapurtta. Hän rakennutti itselleen useita kilpapurjeveneitä sekä Hai-vene, 5m, 6mR ja 8mR -luokissa. Hänen Haj-vene Nitouche oli erityisen menestyksellinen. HSS:n 40-vuotisjuhliin 1933 hän osti itselleen William Fifen suunnitteleman ruffatun kutosen Tutti, joka nimellä Utti voitti vuoden 1933 kaikki luokkansa kilpailut. 
8mR Vågspel Nikanderin viimeinen vene.
Vuonna 1939 Nikander osti Gustaf Estlanderin suunnitteleman 8mR kaikkien aikojen menestyneimmän suomalaisen kasin Cheerio:n samana vuonna kuolleen Gunnar Grönblomin kuolinpesältä. Vuonna 1941 Nikander pyysi Birger Slottea suunnittelemaan 8mR-veneen Vågspel (L 6). Rakentaminen myöhästyi sotien vuoksi, mutta vene laskettiin vesille HSS:n 50-vuotisjuhlallisuuksiin keskellä sotaa vuonna 1943. Nikander purjehti veneitään itse mutta käytti myös usein aikansa menestyvimpiä kippareita. Hänen kipparistoonsa kuuluivat muun muassa Harald Käcklund, Ernst ”Mollan” Westerlund ja suunnittelija-purjehtija Birger Slotte.
The Invisible Band

The Invisible Band on skotlantilaisen alternative rock-yhtye Travisin kolmas studioalbumi, joka julkaistiin vuonna 2001. Albumin nimi viittaa siihen, että yhtyeen mielestä musiikki on tärkeämpää, kuin sen luonut yhtye. Nimi saattaa olla myös vihjaus Adam Smithin "näkymättömään käteen" ().
Albumi nousi heti julkaisunsa jälkeen Britannian albumilistan kärkeen neljäksi viikoksi.
Kappaleet.
Kaikki kappaleet kirjoittanut Francis Healy.
Bertrand Russellin haaste

Bertrand Russellin haaste: Russellilainen uskontokritiikki esimerkkinä aikalaiskriittisestä filosofiasta on filosofi Pekka Himasen väitöskirja Helsingin yliopistolle vuodelta 1994. Väitös käsittelee filosofi Bertrand Russellin uskontokritiikkiä. Teoksen on julkaissut Gaudeamus. 
Russellin uskontokritiikki koskee muun muassa jumalatodistuksia ja kristillistä moraalikäsitystä. Russellin haasteella Himanen tarkoittaa kahta asiaa. Ensiksi Russell haastaa järkeen nojautuvana uskontokriitikkona kristinuskon. Toiseksi Russell rakentaa siltaa akateemisen tutkimuksen ja laajan yleisön tavoittamisen välille. Himasen mukaan Russellin uskontokritiikin pohjana ovat toisaalta tutkijan pohdinta, mutta toisaalta Russell halusi tavoittaa laajan yleisön. Russell kehottaa filosofia osallistumaan julkisesti omassa ajassaan. Tätä tarkoittavat Russellille valistuksen ihanteet ”uskalla ajatella” ja ”julkinen järjenkäyttö”. Nämä ihanteet sisältyvät Immanuel Kantin kuuluisaan kirjoitukseen ”Mitä on valistus?” Kirjan tunnuslauseena on Russellin elämänohje: ”Älä seuraa joukkoa pahuuteen” (2. Moos. 23:2). 
Uskontokritiikin luonne.
Russellille arvostelu, kritiikki on filosofian tärkeimpiä muotoja. Vuonna 1924 hän kirjoitti, että filosofian tärkein osa ”koostuu perustavina pidettyjen ja arvostelematta hyväksyttyjen käsitteiden arvioinnista ja selventämisestä”.
Uskontokritiikin Russell jakaa kahteen osaan: 
Älyllinen arvostelu koskee uskonnon totuutta ja moraalinen arvostelu uskonnon vaikutuksia yksilökohtaisen moraalin ja yhteiskunnallisten laitosten kautta. Nämä kysymykset eivät Russellin mukaan ole erillisiä, vaan kannanotto uskonnon moraalisiin vaikutuksiin on sidoksissa uskonnon totuuteen. Tässä mielessä uskonnon totuus on perustavampi kysymys kuin uskonnon seuraukset, sillä uskonnon totuuden hyväksymisestä tai hylkäämisestä seuraavat erilaiset arviointiperusteet hyvälle ja moraaliselle elämälle:
Himasen mukaan Russellin älylliset ja moraaliset pohdinnat sitoo yhteen Russellin oma toiminta, filosofiasta nouseva oman ajan ilmiöiden arvostelu eli aikalaiskritiikki.
Down in the Valley

Down in the Valley on vuonna 2005 valmistunut romanttinen draamaelokuva. Sen on ohjannut David Jacobson.
Juoni.
Elokuvan alkaa, kun päähenkilö 18-vuotias kapinallinen teini October ”Tobe” (Evan Rachel Wood) pysähtyy ystävineen huoltoasemalle. Hän tapaa siellä itseään vanhemman huoltoaseman hoitajana työskentelevän Harlanin (Edward Norton), joka on mieltynyt cowboy-teemaan, ja pitää myös itseään cowboyna vaikkei sellainen kuitenkaan ole. Ystävineen rannalle matkaava Tobe kysyy Harlalta, haluaisiko tämä lähteä mukaan. Rannalla he lähentyvät toisiaan ja lähtevät sen jälkeen Toben kotiin San Fernando Valleyhin, missä hän asuu isänsä Waden (David Morse) ja 13-vuotiaan veljensä Lonnien (Rory Culkin) kanssa. Kun Tobe isä tapaa Harlanin, hän ei ole lainkaan mielissään tyttärensä suhteesta Harlaniin. Isä haluaa suojella teini-ikäistä Tobea, ja tilanne isän ja Harlanin väillä kiristyy.
Rabih Abou-Khalil

Rabih Abou-Khalil (; s. 17. elokuuta 1957) on libanonilaissyntyinen muusikko. Hän muutti nuorella aikuisiällään Müncheniin, Saksaan. Abou-Khalil on tullut tunnetuksi arabimusiikkia ja muun muassa jazzin vaikutteita yhdistelevästä tuotannostaan. 
Abou-Khalil soittaa udia, arabialaista lyhytkaulaista lyyraa. Hän on myös opiskellut klassista huilua Münchenissä. Hän syntyi ja kasvoi Beirutissa, josta sisällissodan myötä muutti vuonna 1978 Saksaan.
Lampaluoto

Lampaluoto () on Porin saaristossa entisen Ahlaisten kunnan alueella sijaitseva saari, jolla on samanniminen kylä. Vuonna 2013 Lampaluodossa oli 77 asukasta.
Saaressa on ollut myös oma kyläkauppa, joka toimi pääosin kesällä. Lampaluodon halki kulkevat Reposaaren pengertie, Pohjoinen satamatie sekä Tampere–Pori-radan Tahkoluotoon jatkuva osuus.
Anttoora

Anttoora () on saari Porin saaristossa ja kylä entisen Ahlaisten kunnan alueella. 
Vuonna 2013 Anttoorassa oli 3 asukasta. 
Anttoorassa on useita venesatamia. Saaressa toimii lomakylä , joka vuokraa mökkejä ympäri vuoden. Anttoorassa on toiminut Pastuskerin yksiopettajainen supistettu kansakoulu, mutta rakennus on nykyään asumiskäytössä. 
Tie Anttooraan kulkee Pastuskerin ja Lampaluodon kautta.
Kasvupyrähdys

Kasvupyrähdys on vaihe, jolloin ihminen kasvaa nopeasti. Kasvupyrähdys tapahtuu murrosiässä, mutta sen alkamisajankohta vaihtelee eri yksilöiden välillä jopa usealla vuodella. Kasvamiseen vaikuttavat yksilölliset perintötekijät, sukupuoli, ja ravitsemus. Kasvupyrähdyksen voimakkuus ei ole ennalta arvattavissa lapsen aikaisemmasta kasvunopeudesta, vaan kyseessä on selvästi eri tekijöihin kytköksissä oleva prosessi. Kasvupyrähdyksen aikana luusto aikuistuu, mikä tarkoittaa käytännössä sitä, että tytöillä myös lantionluut levenevät ja pojilla rintakehä laajenee.
Kasvupyrähdys kestää pari vuotta, jonka jälkeen pituuskasvu nopeassa tahdissa hidastuu ja lopulta päättyy. Tyypillistä on, että prosessi kasvupyrähdyksen alusta pituuskasvun päättymiseen kestää noin 4 vuotta, eli jos kasvu alkaa kiihtyä 12-vuotiaana, aikuispituus saavutetaan 16-vuotiaana. Kasvupyrähdystä ohjaavat tietyt hormonit, jotka eivät sinällään ole kytköksissä puberteetin alkamiseen. Tytöillä kuukautiset alkavat useimmiten silloin kun kasvu on jo alkanut hidastumaan. Pojilla alkaa lähes aina siemennesteen eritys jo ennen kuin kasvun kiihtyminen on alkanutkaan. 
Tytöillä kasvupyrähdys tapahtuu keskimäärin kaksi vuotta aikaisemmin kuin pojilla. Pojilla kasvupyrähdys tapahtuu yleensä 12–16-vuotiaana, tyypillisimmin 14-vuotiaana ja tytöillä 10–13-vuotiaana, tyypillisimmin 12-vuotiaana. Keskimääräisesti kehittyvä tyttö kasvaa kasvupyrähdyksen aikana vuodessa noin 7–11 cm ja poika 9–15 cm. Voimakkaan kasvupyrähdyksen perineet pojat saattavat kasvaa puolessa vuodessa jopa 8 cm, mutta tytöillä esiintyy harvemmin näin voimakasta kasvua. Vastaavasti joillakin tytöillä ei esiinny havaittavaa kasvupyrähdystä lainkaan, vaan kasvu jatkuu yhtä tasaisena kuin lapsuudessa, kunnes kuukautisten alettua se hidastuu. Keskimäärin kasvupyrähdys on voimakkaimmillaan noin vuoden kuluttua sen alkamisesta, ja kasvu hidastuu tästä takaisin lapsuuden kasvunopeuteen seuraavan vuoden aikana, ja päättyy kokonaan noin 3–4 vuotta kasvupyrähdyksen alkamisesta.
Niillä nuorilla, joiden fyysinen kehitys on muita hitaampi, on kasvupyrähdys usein huomattavasti muita vaimeampi, mutta silti helposti havaittava. He saavuttavat aikuispituudenkin muita myöhemmin. 
Kasvupyrähdystä ilmenee myös eläimillä. Sen alkamisajankohta ja kesto vaihtelevat lajeittain.
Sophie &amp; Magaly

Sophie &amp; Magaly oli kahden ranskalaisen naisen muodostama duo, jonka muodostivat kaksoissisaret Sophie ja Magaly Gilles. Duo edusti Luxemburgia Eurovision laulukilpailussa 1980 laululla "Papa Pingouin" ja sijoittuivat 9. sijalle. Magaly kuoli vuonna 1996 AIDSiin ja Sophie kuoli talvella 2019.
Johan Heimilä

Johan Rudolf Heinström myöh. Heimilä (12. joulukuuta 1887 Helsinki – 28. syyskuuta 1957) oli suomalainen jääkärivääpeli. Hänen vanhempansa olivat vahtimestari Johan Viktor Heinström ja Edla Sofia Nyström. Hänet vihittiin avioliittoon vuonna 1920 Vilhelmiina Rasan kanssa.
Jääkärikausi.
Tämä kansakoulun käynyt merimies liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 23. syyskuuta 1915, josta hän kumminkin pyrki vapaaehtoisena perusteilla olevaan Jääkäripataljoonan tykistöön ja tulikin valituksi yhtenä niistä 26 miehestä, jotka Jääkäripataljoonan komentaja majuri Bayer valitsi haastattelunsa perusteella. Hänet siirrettiin virallisesti haupitsijaokseen 17. maaliskuuta 1916, minkä päivämäärän voidaan katsoa olevan jääkäritykistön virallinen perustamispäivä. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Ekkau-Kekkaussa sekä Aa-joella. Rintamakomennuksensa jälkeen hänet siirrettiin 18. lokakuuta 1917 pataljoonan täydennysjoukkoon ja laskettiin työlomalle.
Sisällissodan jälkeinen aika.
Takaisin Suomeen hän saapui 29. marraskuuta 1918 ja astui Suomen armeijan palvelukseen 1. joulukuuta 1918 vääpeliksi ylennettynä. Hänet sijoitettiin Kenttätykistörykmentti n:o 3:n 3. patteriin, josta hänet siirrettiin 2. patteriin 5. lokakuuta 1919. Raskaan tykistörykmentin 4. patteriin rehumestariksi hänet siirrettiin 1. marraskuu 1920. Armeijasta hän erosi 1. toukokuuta 1921 ja siirtyi vuokra-ajurin toimeen Lappeenrantaan vuosiksi 1922–1924. Takaisin armeijan palvelukseen hän astui 31. maaliskuuta 1924 ja hänet sijoitettiin Savon jääkärirykmentin 1. konekiväärikomppaniaan, missä hän toimi 1. huhtikuuta 1927 saakka, jonka jälkeen hän erosi uudelleen armeijasta ja siirtyi satamatyömieheksi Viipuriin vuosiksi 1927–1932, jonka jälkeen hän astui jälleen 1. marraskuuta 1932 armeijan palvelukseen ja nyt hänet sijoitettiin yövartijaksi muonavarikko 2:een Viipuriin.
Talvi- ja jatkosota.
Talvisotaan Heimilä osallistui varastomiehenä 2. Armeijakunnan Elintarvikekenttämakasiini 1:ssä. Välirauhan ja jatkosodan aikana hän palveli varastomiehenä Elintarvikekenttävarikko 2:ssa, missä tehtävässä hän palveli sodan loppuun saakka, jolloin jäi eläkkeelle. Hänet on haudattu Raisioon.
Pauli Pentti

Pauli Kaleva Pentti (2. huhtikuuta 1958 Parkano – 26. helmikuuta 2022 Helsinki) oli suomalainen elokuvaohjaaja, -tuottaja ja käsikirjoittaja. Hän tuli tunnetuksi etenkin apulaisohjaajana muun muassa Kaurismäen veljeksille. Omia ohjauksia hän teki 1980-luvulla kaksi. Hänen esikoisohjauksensa oli "Pimeys odottaa" (1985), ja eräänlaiseksi päätyöksi jäi omaleimainen Shakespeare-sovitus "Macbeth" (1987).
Pentti menehtyi 63-vuotiaana pitkään sairastettuaan Haartmanin sairaalassa. Hänet on haudattu Maunulan uurnalehtoon Helsinkiin.
Sleipnir (selain)

Sleipnir on japanilaisen Fenririn julkaisema verkkoselain. Gecko-selainmoottori on poistettu käytöstä, syynä on siinä ilmennyt haavoittuvuus. Moniytimisyyteen liittynyt valinnaisuus oli plugin-liitännäinen, jonka viimeisin versio oli 1.7. Selaimen käytössä esiintyntyy sekä IE:n tyyppinen Trident, että Chromium eli WebKit selainmoottorina. (Viitattu 24.11.2012.)
Sleipnir-selaimen etuina ovat helppokäyttöisyys ja laajennettavuus sekä pieni muistikuormitus: sen käyttöliittymä on suhteellisen kevyehkö, joten se ei kuluta muistitilaa kovinkaan paljon. Lataustiedoston koko oli versiossa 2.97 alle 5 Mt.
Sleipnir ilmoittaa omilla kotisivuillaan tarjoavansa myös mobiililaitteisiin soveltuvaa selainta. Käyttöjärjestelmänä Android, sekä Windows-puhelimet.
Sleipniristä on julkaistu versio 3, jonka käyttöliittymä muistuttaa Microsoftin IE8-selaimen tyyliä. Artikkelin muokkauksen hetkellä, monimoottorisuus on käytettävissä. 2-versio on edelleen ladattavissa, sen versio on 2.99. Ohjelman toimivuus taataan Win 98 -käyttöjärjestelmästä alkaen. (Viitattu 19.4.2012.)
Pörtsykkä

Pörtsykkä (v:sta 1948 ) on kylä Norsjoen kunnallishallintoalueella Käkisalmen piirissä Leningradin alueella Venäjällä. Pörtsykkä sijaitsee Suomen Neuvostoliitolle luovuttamassa Karjalassa ja se oli Suomelle kuuluessaan osa Käkisalmen maalaiskuntaa. 
Pörtsykkä sijaitsee Laatokan rannalla noin viisi kilometriä Käkisalmen kaupungista kaakkoon. Pörtsykän naapurikyliä Käkisalmen maalaiskunnassa olivat Norsjoki lännessä ja Yläpuusti ja Vuohensalo etelässä, pohjoisessa ja idässä kylä rajoittui Laatokkaan. Kylän keskellä oli pieni Pörtsykänlampi. 
Väestö ja elinkeinot.
Vuonna 1920 Pörtsykässä oli 192 asukasta. Vuonna 1939 asukkaita oli puolestaan 209, joista 113 miestä ja 96 naista. Pörtsykän asutus oli keskittynyt 1930-luvulla Norsjoelta Vuohensaloon ja edelleen Pyhäjärvelle vievän tien varressa Pörtsykänlammen etelä- ja länsipuolella. Toinen pienempi asutuskeskittymä oli Pien-Pörtsykkä, joka sijaitsi kylän eteläosassa ja jonkin verran asutusta oli myös kylän pohjoispäässä Haminanniityn alueella. Myös nykyisin kylän asutus on keskittynyt Pörtsykänlammen eteläpuolelle. Haminanniityn alue kylän pohjoispäästä puolestaan on nykyisin osa Käkisalmen kaupunkia. 
Ennen talvisotaa Pörtsykkä oli pääasiassa maatalousvaltainen kylä. Kalastusta harjoitettiin lähinnän omaan tarpeeseen. Myös Käkisalmen kaupungissa käytiin töissä ja kaupungin läheisen sijainnin vuoksi kylässä asui paljon työn perässä muualta Suomesta muuttaneita. Pörtsykässä ei ollut omaa kansakoulua, vaan lähimmät koulut olivat Norsjoella, Vuohensalossa ja Porkanniemen alueella Tenkalahdessa.
Historia.
Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.
Benjamin Boukpeti

Benjamin Kudjow Thomas Boukpeti (s. 4. elokuuta 1981 Lagny-sur-Marne, Ranska) on Togoa edustava koskimeloja, kajakkiyksikön olympiamitalisti. Hänen äitinsä on ranskalainen ja isänsä togolainen. Toulousessa asuva Boukpeti on asunut koko ikänsä Ranskassa, mutta edustaa melontakilpailuissa kuitenkin Togoa.
Boukpeti sijoittui Ateenan olympialaisten 2004 kajakkiyksiköiden kilpailussa 18:nneksi. Vuoden 2007 MM-kilpailuissa Foz do Iguaçussa hän oli 22:s. Vuonna 2008 hän voitti Afrikan mestaruuden sekä olympiakarsintana toimineen maailmancup-kilpailun.
Pekingin olympialaisissa 2008 Boukpeti johti kajakkiyksiköiden kilpailua semifinaalin jälkeen. Loppukilpailussa hän joutui päästämään ohitseen Saksan Alexander Grimmin ja Ranskan Fabien Lefévren saavuttaen pronssimitalin. Hän oli ennen kilpailua maailmanlistalla sijalla 56. Kyseessä oli Togon kaikkien aikojen ensimmäinen olympiamitali.
Yläpuusti

Yläpuusti on kylä Norsjoen kunnallishallintoalueella, Käkisalmen piirissä, Leningradin alueella Venäjällä. Yläpuusti sijaitsee Suomen Neuvostoliitolle luovuttamassa Karjalassa ja se oli Suomelle kuuluessaan osa Käkisalmen maalaiskuntaa. 
Yläpuusti sijaitsee noin kahdeksan kilometriä Käkisalmen kaupungista kaakkoon. Yläpuusti sijaitsi Käkisalmen maalaiskunnan eteläosassa ja kylä rajoittui Norsjokeen ja Pörtsykkään pohjoisessa, Vuohensaloon idässä, Alapuustiin ja Pyhäjärven kuntaan etelässä sekä Alapuustiin kuuluneeseen Ostamoon lännessä. Kylän länsirajan tuntumassa virtaa Norsjoki, johon laskeva Lähdeoja eli Leppäoja virtaa kylän halki. Norsjoki saa alkunsa Tielammesta, joka sijaitsee aivan kylän etelärajalla Pyhäjärven kunnan puolella. 
Väestö ja elinkeinot.
Vuonna 1920 Yläpuustissa oli 348 asukasta. Vuonna 1939 asukkaita oli puolestaan 373, joista 197 miestä ja 176 naista. Yläpuustin asutus oli keskittynyt kylän länsirajaa pitkin kulkeneelta Kantatie 61:ltä Vuohensaloon johtaneen tien varteen ja Norsjokeen laskevan Lähdeojan varsille. Kylän talot sijaitsivat hajallaan. Myös nykyisin kylän asutus on keskittynyt samaisen tien varteen. 
Ennen talvisotaa Yläpuusti oli pääasiassa maatalousvaltainen kylä. Yläpuusti kuului Puustin kansakoulupiiriin, jonka koulurakennus sijaitsi kylän länsiosassa lähellä Alapuustin rajaa.
Historia.
Yläpuustin kylä kuului pitkään Räisälän pitäjään ja tuolloin sitä kutsuttiin Räisälän Puustiksi erotuksena Käkisalmeen kuuluneesta Alapuustista, jota kutsuttiin kaupungin Puustiksi.
Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä 1944.
Jack Spooky

Jack Spooky on The Candy Spooky Theater -nimisen yhtyeen vokalisti. Hän toimi ennen Dororo -nimisessä bändissä (hänen nimensä oli silloin Shati), The Candy Spooky Theaterissa olevan Peggyn kanssa. Hän sanoittaa The Candy Spooky Theaterin sanoitukset ja suunnittelee levyjen kannet ja paidat. Hän on syntynyt helmikuun 1 päivänä.
Väinö Heino

Väinö Johannes Heino (27. helmikuuta 1893 Rauma – 6. tammikuuta 1944) oli suomalainen jääkäriluutnantti. Hänen vanhempansa olivat työmies Johan Pihl ja Amanda Tamlander. Hänet vihittiin avioliittoon vuonna 1921 Alma Elviira Leppälän kanssa.
Opinnot.
Heino oli kansakoulun käynyt.
Jääkärikausi.
Heino oli ammatiltaan merimies ja oli palveluksessa suomalaisessa parkkilaiva Plejonessa, kun ensimmäinen maailmansota syttyi. Sodan syttyessä saksalaiset kaappasivat parkin Pohjanmerellä 9. elokuuta 1914 ja kuljettivat sen miehistöineen Hampuriin, missä heidät internoitiin, mutta kun hänelle tuli tilaisuus päästä vapauteen niin hän liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 10. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Heino osallistui Polangenissa vuonna 1917 järjestetyille erikoiskursseille (pommarikurssi).
"Katso myös: Suomen sisällissota"
Suomen sisällissota.
Heino saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueen varajohtajaksi 1. Jääkärirykmentin 1. jääkäripataljoonan 1. komppaniaan. Hän otti osaa sisällissodan taisteluihin Lempäälässä, Vuohiniemellä ja Säiniöllä sekä Viipurissa.
Sisällissodan jälkeinen aika.
Heino siirrettiin sisällissodan jälkeen suoritetun armeijan uudelleenjärjestelyn yhteydessä Suomen valkoisen kaartin 7. komppaniaan ja 17. elokuuta 1918 alkaen Karjalan kaartin rykmentin 1. komppaniaan. Armeijasta hän erosi 28. helmikuuta 1919 ja liittyi suojeluskuntajärjestöön paikallispäälliköksi ensin Pohjois-Lohjan suojeluskuntaan ja myöhemmin Pornaisten suojeluskuntaan. Suojeluskunnista hän erosi 1. kesäkuuta 1920 ja toimi sen jälkeen erilaisissa tilapäistöissä.
Talvi- ja jatkosota.
Talvisotaan Heino osallistui 29. Kuormastokomppanian päällikkönä. Välirauhan aikana hän palveli Huoltokoulutuskomppaniassa ja Ampumatarvikevaraston päällikkönä. Jatkosotaan hän osallistui Topografipataljoonan kartoituskomppaniassa ja palvelikin komppaniassa koko sodan ajan.
Alapuusti

Alapuusti (v:sta 1948 ) on kylä Norsjoen kunnallishallintoalueella Käkisalmen piirissä Leningradin alueella Venäjällä. Alapuusti sijaitsee Suomen Neuvostoliitolle luovuttamassa Karjalassa ja se oli Suomelle kuuluessaan osa Käkisalmen maalaiskuntaa. 
Alapuusti sijaitsi Käkisalmen maalaiskunnan eteläosassa noin kahdeksan kilometriä Käkisalmen kaupungista etelään. Alapuustin naapurikyliä olivat Norsjoki ja Joensuu pohjoisessa, Hirvisaari, Näpinlahti ja Sakkali lännessä, Yläpuusti idässä sekä Pyhäjärven kuntaan kuulunut Valkeamäki etelässä. Norsjokeen rajoittuva kylän pohjoisosa oli nimeltään Ostamo, ja se luettiin monesti omaksi kyläkseen, vaikka se virallisesti olikin osa Alapuustia. Kylän pohjoisrajalla oli Ostamojärvi ja kylän kaakkoisosassa virtasi Norsjoki. Lännessä kylä rajoittui Vuoksen pohjoiseen laskuhaaraan. Kylän eteläosassa oli Kuoppalanharju.
Väestö ja elinkeinot.
Vuonna 1920 Alapuustissa (Ostamo mukaan lukien) oli 565 asukasta. Vuonna 1939 asukkaita oli (Ostamo mukaan lukien) puolestaan 482, joista 223 miestä ja 259 naista. Alapuustin asutus oli keskittynyt Käkisalmelta Pyhäjärvelle vievän Kantatie 61 varteen. Toinen asutuskeskittymä oli Ostamo Ostamojärven etelärannalla. Myös nykyisin asutus on keskittynyt samoille seuduille. 
Ennen talvisotaa Alapuusti oli pääasiassa maatalousvaltainen kylä. Alapuusti kuului Puustin kansakoulupiiriin, jonka koulu sijaitsi Yläpuustin kylän puolella aivan kylien rajan tuntumassa. Kylässä oli Käkisalmen Osuuskaupan myymälä sekä nuorisoseura Taimen talo ja urheilukenttä.
Historia.
Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.
Harrisonin piirikunta (Ohio)

Harrisonin piirikunta on piirikunta Ohiossa, Yhdysvalloissa. Sen hallinnollinen keskus ja suurin kylä on Cadiz.
Maantiede.
Harrisonin naapuripiirikuntia ovat Carroll pohjoisessa, Jefferson idässä, Belmont etelässä, Guernsey lounaassa ja Tuscarawas lännessä.
Väestö.
Piirikunnassa oli vuoden 2010 väestönlaskennassa 15 864 ihmistä. Etniset ryhmät jakautuvat valkoisiin, joita on 95,8%, mustiin (2,2%), alkuperäisamerikkalaisiin (0,2%) ja aasialaisiin (0,2%).
Kotitalouden mediaanitulo on 36 920 dollaria ja köyhyysrajan alapuolella oli 20,1% väestöstä vuosina 2007–2011.
Mirella Lesonen

Mirella Lesonen-Hakola (o.s. Lesonen; s. 11. maaliskuuta 1983 Nummi-Pusula) on suomalainen esteratsastaja, joka asuu hevosineen Itävallassa. Lesonen edustaa Suomessa Oulun Ratsastajia. Suomessa häntä on valmentanut Christopher Wegelius. Hän on valmentautunut myös Saksassa Bremenissä Markus Beerbaumin ja Meredith Michaels-Beerbaumin tallilla.
Lesonen-Hakolalla on useita sijoituksia kansainvälisissä luokissa, SM-hopeaa vuodelta 2009, nuorten SM-kulta 2003, nuorten SM-hopea 2002 sekä SRL:n valiomerkki 2003.
Mirella Lesonen-Hakolan isä on Veikko Lesonen.
Sunnuntaina sataa aina

Sunnuntaina sataa aina on tribuuttialbumi, joka sisältää eri suomalaisten artistien ja yhtyeiden tulkintoja Tapio Rautavaaran kappaleista. Levy julkaistiin vuonna 1989.
Sasha Gabor

”Sasha” Gábor Sárközy (6. kesäkuuta 1945 Unkari – 27. kesäkuuta 2008 Thaimaa) oli norjalainen pornonäyttelijä.
Unkarilaissyntyinen Sámuel Guttman aloitti näyttelijänuransa vuonna 1983 elokuvalla "Joka naisella on fantasia" ().
Hän muutti Yhdysvaltoihin 38-vuotiaana ja alkoi käyttää taiteilijanimeä Sasha Gabor. Hänestä tuli nopeasti melko kuuluisa näyttelijä, koska hän muistutti Burt Reynoldsia ja Sean Connerya. Aikuisviihteen lisäksi Sasha Gabor työskenteli myös muusikkona, lentäjänä, kirjailijana sekä Burt Reynoldsin ja Sean Conneryn "kaksoisolentona". 
Gabor puhui kahdeksaa eri kieltä: norjaa, englantia, unkaria, saksaa, ranskaa, venäjää, espanjaa ja portugalia. Gaborilla oli aina yllään kaulakoru, jossa oli Daavidin tähti (myös elokuvissa), koska hän oli juutalainen. 
Todennäköisesti hän otti taiteilijanimensä unkarilais-amerikkalaiselta näyttelijältä Zsa Zsa Gaborilta. Sasha on myös yleisesti Samuelin lempinimimuoto. Gabor muutti takaisin Norjaan vuonna 2001. Hän kuoli sydäninfarktiin lomaillessaan Thaimaassa. Hän oli kärsinyt jonkin aikaa sydänvaivoista.
Hän oli kollegansa Ron Jeremyn läheinen ystävä.
Mont-de-Marsan

Mont-de-Marsan () on Landesin departementin pääkaupunki Lounais-Ranskassa. Pierre de Lobaner perusti kaupungin vuonna 1133 rakennuttamalla jokien haaraan linnoituksen. Kaupungissa on 30 230 asukasta (vuonna 2006).
Kaupunkia kutsutaan lempinimellä "la Ville aux Trois Rivières", sillä Mont-de-Marsanin keskustassa Douze- ja Midou-joet yhtyvät Midouze-joeksi, joka on Adourin sivuhaara.
Kaupungissa järjestetään vuosittain Madelainen juhla, Fêtes de la Madeleine.
6mR

6mR eli "kuutonen" on klassinen kilpapurjeveneluokka, jonka veneet on suunniteltu kansainvälisen säännön eli R-mittasäännön mukaan mittalukuun alle kuusi. Muiden konstruktioluokkien tapaan kukin vene on erilainen; keskimäärin kuutoset ovat noin 11 metriä pitkiä ja painavat noin neljä tonnia. Kuutoset on rakennettu nimenomaan kilpakäyttöön ja niiden kilpamiehistössä on viisi jäsentä.
Historiaa.
6mR on ollut kilpapurjehdusluokkana kesäolympialaisissa vuosina 1908-1952. Kuutosten suosio oli suurimmillaan purjehduskilpailuissa 1920-luvulta toisen maailmansodan alkuun. 1950-luvulle tultaessa 5.5m-luokan veneet syrjäyttivät kuutoset niitä pienempinä ja edullisempina. Kahdeksankymmentä- ja yhdeksänkymmentäluvuilla Suomessa alkoi kutosten uusi nousu, ja useita veneitä ostettiin muualta.
Suomessa on vuonna 2013 noin 46 kuutosta, joista merkittävä osa kilpailee aktiivisesti. Suomen klassinen kuutoslaivue on yksi maailman suurimmista, ja suomalaisveneet osallistuvat aktiivisesti joka vuosi pidettäviin maailmanmestaruuskisoihin. Kuutosten historia on Suomessa poikkeuksellisen hyvin dokumentoitu purjehdushistorioitsija Pekka Barckin tallentamana. Kutoset ovat keskittyneet Suomessa pääkaupunkiseudun pursiseuroihin, erityisesti NJK:n ja HSS:n satamiin joissa molemmissa on kymmenkunta kutosta. Kutosten tärkein kotimainen on Sinebrychoffin pokaalista käytävä kilpailu. Siihen ja luokkamestaruuksiin osallistuu parhaimmillaan yli 20 venettä.
Matti Kinnunen (lumilautailija)

Matti Kinnunen (s. 30. lokakuuta 1987 Pudasjärvi) on suomalainen entinen lumilautailija. Kinnunen voitti lumilautailun suomenmestaruuden slopestylessä vuonna 2005.
Harvey’s Lake

Harvey's Lake on järvi Vermontin osavaltiossa, Yhdysvalloissa. Se sijaitsee Caledonian piirikunnassa lähellä Barnetin kaupunkia.
Järvi on nimetty Barnetin varhaisen uudisasukkaan eversti Alexander Harveyn mukaan, ja paikalliset kutsuvat sitä nimellä Harvey's Lake. Virallisesti järvi tunnetaan kuitenkin nimellä Harvey Lake, sillä Yhdysvaltain geologian virasto USGS ei tavallisesti hyväksy heittomerkillisiä genetiivimuotoja maantieteellisiin nimiin.
Suurin osa järven rannasta kuuluu Harvey's Lake Park -puistoon, missä on yleisiä rantoja, piknikkipaikkoja ja yksityinen telttailualue.
Nazir Mankijev

Nazir Junuzovitš Mankijev (, s. 27. tammikuuta 1985 Surhahi, Tšetšeenien ja inguušien ASNT) on venäläinen kreikkalais-roomalaisen tyylin painija ja olympiavoittaja.
55 kilogramman painoluokassa painiva Mankijev voitti olympiakultaa Pekingissä 2008, missä hän kukisti loppuottelussa saman vuoden Euroopan mestarin Rövşən Bayramovin. Lisäksi Mankijev on saavuttanut MM-pronssia Bakusta 2007 ja Moskovasta 2010 sekä EM-hopeaa Bakusta 2010. Vuonna 2007 hän saavutti pronssia sotilaiden maailmankisoista.
Mankijev elää ja asuu Krasnojarskissa. Hän on 155 senttimetriä pitkä ja painaa 55 kilogrammaa. Kansallisuudeltaan hän on inguuši.
National Oilwell Varco

National Oilwell Varco ("NOV") on monikansallinen öljy- ja kaasuteollisuuden järjestelmätoimittaja ja palveluyritys, jonka päämaja sijaitsee Houstonissa, Texasissa. Vuonna 2007 yritys koostui kolmesta pääliiketoiminta-alueesta nimeltä "Rig technology", "Petroleum services &amp; supplies" ja "Distribution services". Yrityksellä on lukuisia toimipisteitä ympäri maailman. Tärkeimpiä maita ovat Yhdysvaltojen lisäksi Kanada, Norja ja Iso-Britannia..
Historia.
Yrityksen kaksi pääedeltäjää, "John Eaton Company" (tunnettiin myös nimellä "Oil Well") ja "National Supply", perustettiin vuosina 1862 ja 1894. Jo alusta saakka kyseiset yritykset valmistivat ja jakelivat öljynporauslaitteistojen osia. Olemassaolonsa aikana National Oilwell Varco on laajentunut useiden yritysostojen ja fuusioiden kautta. Vuonna 2005 silloiset "National Oilwell" ja "Varco" fuusioituivat, josta yrityksen nykyinen nimi on peräisin.
Vuonna 2007 National Oilwell Varco oli Yhdysvaltojen suurin öljynporauslaitteistojen valmistaja.
Reino Heinonen (jääkäri)

Reino Veli Heinonen (19. heinäkuuta 1898 Virrat – 30. syyskuuta 1944) oli suomalainen jääkärieverstiluutnantti. 
Perhe ja opinnot.
Heinosen vanhemmat olivat vakuutustarkastaja August Heinonen ja Johanna Yrjölä. Hänet vihittiin avioliittoon vuonna 1927 Oili Maria Himmasen kanssa. Heinonen kävi kuusi luokkaa Rauman yhteislyseota ja erosi seitsemänneltä luokalta, jonka suoritti loppuun yksityisesti samassa koulussa vuonna 1924. Hän suoritti sotilaspedagogiset kurssit Viipurissa vuonna 1925 ja Sotilashallinnollisten kurssien 1. jakson vuonna 1927 ja 2. jakson vuonna 1930.
Jääkärikausi.
Heinonen liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 9. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, josta hänet siirrettiin hänen sairautensa takia 3. helmikuuta 1917 pataljoonan täydennysjoukkoon ja laskettiin siviilitöihin.
Suomen sisällissota.
Heinonen saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 3. Jääkärirykmentin 7. jääkäripataljoonan 3. komppaniaan, jonka mukana osallistui taisteluihin Tampereella, Aittolahdessa, Lyykylässä, Mannikkalassa ja Talissa.
Sisällissodan jälkeinen aika.
Heinonen palveli sisällissodan jälkeen edelleen 3. Jääkärirykmentissä, josta muodostettiin myöhemmin Savon jääkärirykmentti n:o 3 ja edelleen Uudenmaan rykmentti. Hänet määrättiin 27. heinäkuuta 1918 alkaen rykmentin tiedonantoupseeriksi ja 11. helmikuuta 1919 alkaen rykmentin adjutantiksi. Hänet siirrettiin 2. Divisioonan adjutantiksi 21. helmikuuta 1920, josta hänet siirrettiin edelleen Karjalankannaksen rajakomendantinvirastoon toimistopäälliköksi 23. heinäkuuta 1920. II Polkupyöräpataljoonan 3. komppaniaan nuoremmaksi upseeriksi hänet siirrettiin 5. elokuuta 1921 ja 2. komppanian päälliköksi hänet nimitettiin 1. huhtikuuta 1922 ja edelleen pataljoonan talouspäälliköksi 11. tammikuuta 1926. Raskaan tykistörykmentin talouspäälliköksi hänet siirrettiin 15. kesäkuuta 1928 ja Polkupyöräpataljoona 1:n (myöhemmin Jääkäripataljoona 1) talouspäälliköksi 21. heinäkuuta 1933.
Talvi- ja jatkosota.
Heinonen osallistui talvisotaan Jääkäripataljoona l:n intendenttinä osallistuen taisteluihin Karjalankannaksella. Välirauhan ja jatkosodan aikana hän toimi intendenttinä 5. ja 3. Armeijakunnassa osallistuen taisteluihin Uhtuan suunnalla. Vuonna 1942 hänet siirrettiin 4. Divisioonan huoltopäälliköksi ja osallistui sotatoimiin Karjalankannaksella. Hänet haudattiin Helsingin Hietaniemen hautausmaan sankarihautaan.
Luottamustoimet.
Heinonen toimi Polkupyöräpataljoona l:n kunnianeuvoston varapuheenjohtajana vuonna 1924 ja puheenjohtaja vuosina 1926–1928 ja 1934 sekä 2. Divisioonan kunniatuomioistuimen jäsenenä vuonna 1926 ja varajäsenenä 1927–1929 sekä 1935–1936. Raskaan tykistörykmentin kunnianeuvoston puheenjohtajana hän toimi vuosina 1929–1930 ja Ratsuväkiprikaatin kunniatuomioistuimen jäsenenä vuosina 1937–1938.
Luettelo rautaristillä palkituista suomalaisista

Tämä on luettelo eräistä rautaristi-kunniamerkillä palkituista suomalaisista. Luettelo ei ole tyhjentävä eikä täydellinen. 
Suomenkieliset rautaristin ansiomerkkilyhenteet ovat Preussin PrRr ja Natsi-Saksan SaksRr.
Rautarististä kieltäytyneet.
Kolmelle Suomen armeijassa palvelleelle juutalaiselle myönnettiin rautaristi toisen maailmansodan aikana. Yksi heistä oli lääkintämajuri Leo Skurnik, toinen kapteeni Salomon Klass ja kolmas lottana palvellut Dina Poljakoff. Kaikki kieltäytyivät ottamasta kunnianosoitusta vastaan.
Rövşən Bayramov

Rövşən Bayramov (s. 7. toukokuuta 1987 Baku, Azerbaidžanin SNT, Neuvostoliitto) on azerbaidžanilainen kreikkalais-roomalaisen tyylin painija, olympiamitalisti, maailman- ja Euroopan mestari.
Bayramov on kaksinkertainen Euroopan mestari: hän voitti kultaa 55 kilogramman painoluokassa Sofian EM-kisoissa 2007 ja uusi mestaruutensa vuotta myöhemmin Tampereen kisoissa. Myöhemmin samana vuonna Pekingin kesäolympialaisissa hän jäi hopealle hävittyään loppuottelussa Venäjän Nazir Mankijeville. Bayramov on lisäksi saavuttanut maailmanmestaruuden Istanbulissa 2011, MM-hopeaa Guangzhoussa 2006 ja Las Vegasissa 2015 sekä MM-pronssia Herningissä 2009. Vuonna 2006 hän saavutti myös EM-pronssia Moskovan kisoissa.
Lontoon kesäolympialaisissa 2012 Bayramov sai toisen olympiahopeansa. Hän hävisi tällä kertaa loppuottelun Iranin Hamid Soryanille.
Vuonna 2006 Bayramov voitti kultaa sotilaiden MM-kilpailuista. Hänellä on lisäksi lukuisia mitaleita nuorten ikäluokkien kisoista, kirkkaimpana juniorien MM-kulta vuodelta 2003. Bayramov on 160 senttimetriä pitkä ja painaa 60 kilogrammaa. Seuratasolla hän edustaa Neftçi Bakua.
Kansainvälinen sotilasurheiluliitto

Kansainvälinen sotilasurheiluliitto (lyh. CISM, ) on kansainvälinen sotilasurheiluliitto. Järjestö on perustettu vuonna 1948. Nykyisin sillä on 131 jäsenmaata. CISM järjestää neljän vuoden välein käytävät sotilaiden maailmankisat (ensimmäiset 1995). Lisäksi eri lajiryhmille järjestetään lukuisia omia kansainvälisiä kilpailuitaan.
FILA World Wrestling Games

FILA World Wrestling Games on kansainvälisen painiliiton FILAn järjestämä painitapahtuma, jonka ohjelmassa ovat FILA:n ohjelmaan kuuluvia painimuotoja, jotka eivät ole olympiakisojen ohjelmassa. 
Tapahtuma järjestettiin historiassaan toisen kerran vuonna 2007 Turkissa. Kisaohjelmaan kuuluneet lajit olivat sambo, rantapaini, lukkopaini sekä nykyaikainen versio pankrationista. Lisäksi näytöslajena oli erilaisia perinteisiä eri kansojen painimuotoja kuten sumopaini, kourash ja turkkilainen öljypaini.
Erkki Oja

Erkki Oja (s. ) on tietojenkäsittelytekniikan emeritusprofessori Aalto-yliopiston teknillisessä korkeakoulussa, jossa hän vuodesta 2006 lähtien johti Adaptiivisen informatiikan tutkimuksen huippuyksikköä.
Ojan ura alkoi 1981 Kuopion yliopistossa, jossa hän toimi 1987 asti sovelletun matematiikan apulaisprofessorina, ja oli käynnistämässä tietojenkäsittelytieteen opetusta ja tutkimusta Kuopiossa. Sieltä hän siirtyi Lappeenrannan teknilliseen yliopistoon tietojenkäsittelytekniikan professoriksi. Tätä virkaa hoitaessaan hän oli perustamassa muun muassa yliopiston tietotekniikan osastoa. 
Oja toimi ajanjakson 2000–2005 akatemiaprofessorina. Kaudella 1. tammikuuta 2007 – 31. joulukuuta 2009 hän toimii Suomen Akatemian Luonnontieteiden ja tekniikan tutkimuksen toimikunnan puheenjohtajana. Professori Oja ollut Suomalaisen Tiedeakatemian jäsen vuodesta 1992 ja Academia Europæan jäsen vuodesta 2012.
Akateeminen ura.
Oja ohjasi Aapo Hyvärisen väitöskirjan. Hyvärinen on Helsingin yliopiston tietojenkäsittelytieteen osaston siteeratuin tutkija (5.1.2025).
Turkkilainen öljypaini

Turkkilainen öljypaini () on perinteinen turkkilainen painimuoto, jossa ottelijat painivat vartalot oliiviöljyn ja veden sekoituksella öljyttyinä polviin ulottuvat nahkahousut jalassa. Öljypaini on Turkissa kansallisurheilun asemassa. Sillä on pitkät perinteet jo persialaisvallan ajoilta. Ennen vuotta 1975 öljypainissa ei ollut lainkaan aikarajoituksia ja ottelut saattoivat kestää parikin päivää, kuitenkin siten että välissä pidettiin taukoa yön yli. 
Öljypainin suurin tapahtuma on touko-kesäkuun vaihteen tienoilla vanhassa Osmanien valtakunnan pääkaupungissa Edirnessä järjestettävä "Kırkpınar", johon ottaa osaa tuhansia painijoita ympäri Turkkia. Tapahtuma järjestettiin vuonna 2008 jo 657:nnen kerran.
Tšekin jalkapalloliiga

Tšekin jalkapalloliiga () on Tšekin tasavallan jalkapallon pääsarja. Kaudella 2024–2025 sarjan sponsorinimi on Chance liga. Vuonna 1993 perustettuun sarjaan kuuluu 16 joukkuetta. Kausi kestää elokuusta toukokuuhun, ja joukkueet pelaavat keskenään koti- ja vierasotteluita yhteensä 30 ottelua.
Liigaan voi nousta ja sieltä voi pudota kansalliseen liigaan, joka on toiseksi korkein sarjataso. Joka kausi kaksi joukkuetta putoaa jalkapalloliigasta ja kaksi joukkuetta nousee kansallisesta liigasta.
Sarjassa on pelannut 32 eri seuraa, joista AC Sparta Praha on voittanut eniten mestaruuksia (12). Sarjan kaikkien aikojen paras maalintekijä on David Lafata (151 maalia).
Tšekin jalkapalloliiga on tasoltaan kilpailukykyinen eurooppalainen jalkapallosarja. Sarja sijoittui UEFA:n maapistevertailussa sijalle 10. ajanjaksolla 2020–2024.
Sarjajärjestelmä.
Liigaan kuuluu 18 joukkuetta, jotka pelaavat keskenään kaksinkertaisen sarjan. Joukkueet kohtaavat toisensa kerran kotona ja kerran vieraissa. Voitosta joukkue saa kolme pistettä, tasapelistä yhden ja tappiosta nolla. Pisteiden ollessa tasan järjestys määräytyy järjestyksessä keskinäiset ottelut, maaliero ja tehdyt maalin. Kaksi heikointa joukkuetta putoaa 2. liigaan.
Williams FW26

Williams FW26 oli Patrick Headin, Gavin Fisherin ja Antonia Terzin suunnittelema auto, jolla Williams-talli kilpaili Formula 1 -sarjassa kaudella 2004. Autoa ajoivat Juan Pablo Montoya, Ralf Schumacher, Marc Gené ja Antônio Pizzonia. Autossa oli Michelinin renkaat sekä BMW:n moottori, ja se käytti Petrobrasin valmistamia poltto- ja voiteluöljyjä.
Autossa oli kauden alussa erikoinen keularatkaisu, joka myöhemmin kauden kuluttua vaihdettiin perinteisempään muotoon.
Autolla saavutettiin paalupaikka, yksi voitto ja kaksi kilpailun nopeinta kierrosta. Pisteitä autolla kerättiin 88, ja ne oikeuttivat valmistajien MM-sarjassa neljänteen sijaan.
NetBurst

NetBurst-mikroarkkitehtuuri oli Intelin Pentium 4 -suoritinten mikroarkkitehtuuri.
Ensimmäisen kerran arkkitehtuuria käytettiin Willamette-koodinimellisissä suorittimissa, joka julkaistiin vuonna 2000. Suoritinperheitä olivat muun muassa Pentium D, ja Xeon. Myös Pentium 4 -pohjaisissa Celeroneissa käytettiin NetBurst-arkkitehtuuria.
NetBurstin suunnitteluperiaatteena oli mahdollisimman suuri kellotaajuus laskentatehon kasvattamiseen. Tähän pyrittiin pidentämällä suorittimen liukuhihna 28 vaiheeseen, jolloin jokaisesta yksittäisestä liukuhihnan vaiheesta pystyttiin tekemään mahdollisimman lyhyt. 
Pentium 4 hävisi samalla kellotaajuudella Pentium 3:lle ja kilpailija AMD:n 32-bittiselle Athlon XP:lle.
Intelin tavoitteena oli skaalata NetBurst-arkkitehtuuri 5 GHz kellotaajuuteen ja myöhemmin 10 GHz kohti. Tämä kuitenkin epäonnistui täysin. Pentium 4 "Prescott" -malissa Intel nosti liukuhihnan pituuden lähelle 40 vaihetta ja valmistustekniikka uusittiin 90 nanometriin. Prescott saavutti korkeintaan 3,8 GHz:n nopeuden. Tämä vaati 115 watin tehon, josta 35–50 % päätyi vuotovirtoihin. Pitkä liukuhihna hyytyi hyppykäskyihin, jopa vaikka suoritin käytti uutta haarautumisenennustusta. Pentium 4 "Prescott" ja kaksiytiminen "Smithfield " on luettu heikoimmiksi tuotteiksi, jotka Intelillä oli sen kilpailijaan nähden.
Intel palasi Intel Core 2 -suorittimessa heinäkuussa 2006 ja myöhemmässä Intel Core -tuotesarjassa takaisin P6-tyyppiseen suunnittelufilosofiaan ja keskipitkään liukuhihnaan.
Sandinista!

Sandinista! on vuonna 1980 ilmestynyt brittiläisen punk-yhtye The Clashin kolmoisalbumi. Albumi on järjestyksessä Clashin neljäs pitkäsoittolevy. Alun perin julkaisusta suunniteltiin kaksoisalbumia, mutta runsaan materiaalin vuoksi julkaistiin kolmoislevy. Eräässä haastattelussa bändin kitaristi Mick Jones sanoi albumin sopivan erityisesti öljynporauslauttojen työntekijöille tai muille, jotka eivät pääse kovin usein levykauppoihin ostamaan uusia levyjä.
Albumin nimi tulee Nicaraguassa vaikuttaneesta vasemmistoradikalistisesta Sandinistas-liikkeestä. Levyn kappaleet käsittelevät useita poliittisia aiheita, kuten kylmää sotaa ja Yhdysvaltain ulkopolitiikkaa.
Kappaleet.
Kaikki kappaleet ovat The Clashin sanoittamia, sovittamia ja säveltämiä, jos muuta ei mainita. Albumin CD-julkaisussa kolme ensimmäistä puoliskoa ovat levyllä yksi ja kolme seuraavaa levyllä kaksi.
Hypersäikeistys

Hypersäikeistys (virallisesti Hyper-Threading Technology tai HT Technology ja lyhennettynä HTT tai HT) on Intelin oma samanaikaisen monisäikeistyksen (SMT) toteutus, jota käytetään parantamaan x86-mikroprosessoreilla suoritettavien laskelmien rinnakkaisuutta (useiden tehtävien suorittaminen samanaikaisesti). Se esiteltiin Xeon-palvelinprosessoreissa helmikuussa 2002 ja Pentium 4 -pöytätietokoneiden prosessoreissa marraskuussa 2002. Sittemmin Intel on sisällyttänyt tämän teknologian muun muassa Itanium-, Atom- ja Core i -sarjan suorittimiin.
Eri valmistajilla on muita tuotenimiä ja termejä monisäikeistykselle, kuten SPARC "CoolThreads".
Frankenstein vangitsi sielun

Frankenstein vangitsi sielun (engl. "Frankenstein Created Woman") on Terence Fisherin ohjaama brittiläinen kauhuelokuva vuodelta 1967. Sen tuotti Hammer Film Productions ja pääosaa näytteli Peter Cushing.
Elokuva oli Suomessa kielletty raaistavana vuodesta 1968 vuoteen 1992. Sitä sai esittää vain suljetuissa tilaisuuksissa, kuten Suomen Elokuva-arkiston näytöksissä.
Nykyisin (2018) elokuva on saatavana DVD:llä.
Futsalin maailmanmestaruuskilpailut

Futsalin maailmanmestaruuskilpailut on Kansainvälisen jalkapalloliitto FIFA:n järjestämä futsalturnaus, joka pelataan neljän vuoden välein. Turnaus pelattiin ensimmäisen kerran Alankomaissa vuonna 1989, jolloin FIFA:sta tuli futsalin kansainvälinen kattojärjestö. Viimeisimmät kisat järjestettiin Uzbekistanissa syksyllä 2024. Lopputurnausta edeltää alueelliset karsinnat, joihin osallistui yli 100 maata vuoden 2008 kisoihin karsittaessa. Ennen vuoden 2008 kisoja lopputurnaukseen pääsi 16 maata, vuonna 2008 kisoissa pelasi 20 maata ja viimeisimmissä kisoissa on mukana ollut 24 maata, joista kuuden lohkon kaksi parasta sekä kaikista lohkokolmosista neljä parasta pääsivät pudotuspeleihin.
Brasilia on voittanut kuusi maailmanmestaruutta, Espanja kaksi sekä Argentiina ja Portugali yhden.
Belmontin piirikunta

Belmontin piirikunta on piirikunta Ohiossa, Yhdysvalloissa. Sen väkiluku oli 70 226 vuonna 2000. Sen hallintokeskus on St. Clairsville ja suurin kaupunki Martins Ferry.
Maantiede.
Belmontin naapuripiirikuntia ovat Monroe etelässä, Noble lounaassa, Guernsey lännessä, Harrison pohjoisessa, Jefferson koillisessa ja Länsi-Virginian puolella Ohion sekä Marshallin piirikunnat.
Väestö.
Piirikunnassa oli vuoden 2010 väestönlaskennassa 70 400 ihmistä. Etniset ryhmät jakautuvat valkoisiin, joita on 94,0%, mustiin (4,1%), alkuperäisamerikkalaisiin (0,1%) ja aasialaisiin (0,4%).
Kotitalouden mediaanitulo on 39 712 dollaria ja köyhyysrajan alapuolella oli 14,2% väestöstä 2007–2011 välisenä aikana.